|  |  |
| --- | --- |
| Icon  Description automatically generated |  |

IZVJEŠĆE O OSTVARIVANJU PROGRAMA RADA I FINANCIJSKO IZVJEŠĆE ZA 2023. GODINU

Za razdoblje 1. 1. 2023. – 31. 12. 2023.

|  |  |
| --- | --- |
| Urbroj: 1-2/24-1-4/1 | Zagreb, veljača 2024. |

Sadržaj

1 Osnovni podaci 3

2 Ostvarenje programa rada 5

2.1 Upravljanje financijskom imovinom 5

2.1.1 Prikupljanje sredstava 6

2.1.2 Investiranje sredstava 6

2.2 Zbrinjavanje radioaktivnog otpada 6

2.2.1 Revizija Programa razgradnje NEK-a i Programa odlaganja RAO i ING 6

2.2.2 Provedba Nacionalnog programa i Strategije 7

2.2.3 Uspostava Centra za zbrinjavanje RAO-a 8

2.2.4 Zbrinjavanje radioaktivnog otpada nastalog na području Republike Hrvatske 9

2.2.5 Preuzimanje NSRAO-a iz NE Krško 9

2.2.6 Domaća i međunarodna stručna suradnja 10

2.3 Odnosi s javnošću 11

2.3.1 Socijalno-gospodarski aspekti razvoja lokalne zajednice 11

2.3.2 Promotivne i informativno-edukativne aktivnosti 11

2.3.3 Info centri 12

2.3.4 Praćenje i analiza medija 13

2.3.5 Suradnja s BiH 13

2.4 Ostali poslovi Fonda 13

3 Financijski pokazatelji 15

3.1 Financijski prihodi i rashodi 15

3.2 RAO i ostali rashodi 16

3.3 Neto rezultat poslovanja 18

3.4 Bilanca stanja i neto imovina 19

4 Zaključak 21

5 Dodatak I – Pregled ulaganja u financijsku imovinu 23

6 Dodatak II – popis kratica 26

7 Dodatak III – popis tablica i grafikona 28

# Osnovni podaci

**Puni naziv**:Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško

**Skraćeni naziv:** Fond za financiranje razgradnje NEK

**Adresa**: Ulica Vjekoslava Heinzela 70a, 10000 Zagreb

**E-mail**: [info@fond-nek.hr](mailto:info@fond-nek.hr)

**Internet adresa**: www.fond-nek.hr

**OIB** 22388237533

**MBS** 80645483

**T.** +385 1 3090 700, **F**. +385 1 3090 710

**Direktor**: Josip Lebegner

**Osnivač**: Republika Hrvatska

**Pravni status**: Pravna osoba s javnim ovlastima

**Djelatnost**: Obrada i zbrinjavanje opasnog otpada

**Predmet poslovanja**:

* poslovi prikupljanja, očuvanja i povećanja vrijednosti sredstava za financiranje svih djelatnosti povezanih s razgradnjom Nuklearne elektrane Krško (NE Krško) te zbrinjavanjem radioaktivnog otpada (dalje: RAO) i istrošenog nuklearnog goriva (dalje: ING) nastalih tijekom pogona i razgradnje NE Krško
* poslovi pripreme, izrade, revizije i provedbe Programa razgradnje i Programa odlaganja RAO i ING iz NE Krško
* poslovi u vezi sa zbrinjavanjem radioaktivnog otpada u postrojenjima za predobradu, obradu, kondicioniranje, rukovanje, dugoročno skladištenje i odlaganje RAO i iskorištenih izvora nastalih na teritoriju Republike Hrvatske i radom NE Krško
* vođenje evidencije o raspoloživim materijalnim i financijskim sredstvima, financijskim sredstvima potrebnim za zbrinjavanje RAO, ING te iskorištenih izvora, obveznicima plaćanja naknada za zbrinjavanje i zaprimljenim naknadama
* obavljanje ostalih poslova vezanih za djelatnosti zbrinjavanja RAO, ING te iskorištenih izvora sukladno odredbama zakona kojim se uređuje radiološka i nuklearna sigurnost
* obavljanje stručnih i drugih poslove u svezi s pribavljanjem, upravljanjem i korištenjem sredstava Fonda.

**Izvori financiranja**:

* sredstva za financiranje razgradnje i zbrinjavanja RAO i ING iz NE Krško koje Hrvatska elektroprivreda d.d. uplaćuje u Fond tromjesečno do prestanka rada NE Krško, uvećana za prinose koje Fond ostvaruje financijskim ulaganjima
* naknade za zbrinjavanje koje Fondu uplaćuju prouzročitelji i/ili vlasnici radioaktivnog otpada i iskorištenih izvora
* naknade iz državnog proračuna Republike Hrvatske za RAO i iskorištene izvore bez poznatog vlasnika kao i za zbrinjavanje RAO i iskorištenih izvora u Institutu za medicinska istraživanja i medicinu rada te Institutu Ruđer Bošković.

**Upravni odbor**, od 20. siječnja 2022.godine:

**Ivo Milatić,** predsjednik, Ministarstvo gospodarstva i održivog razvoja

**Vjekoslav Jukić,** zamjenik predsjednika, Ministarstvo gospodarstva i održivog razvoja

**Damir Trut,** Ministarstvo unutarnjih poslova

**Hana Zoričić,** Ministarstvo financija

**Matjaž Prah,** Hrvatska elektroprivreda d.d.

**Marijana Ivanov,** neovisni stručnjak za financije – do 30.studenoga 2023.

**Dora Naletina,** neovisni stručnjak za financije– od 30.studenoga 2023.

**Dražen Jakšić,** neovisni stručnjak za nuklearnu sigurnost.

**Pravna osnova** za podnošenje Izvješća o ostvarivanju programa rada i financijskog izvješća za 2023. godinu sadržana je u članku 18. Zakona o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (NN 107/07 i 21/22), (u daljnjem tekstu: Zakon o Fondu) i članku 21. Statuta Fonda.

# Ostvarenje programa rada

## Upravljanje financijskom imovinom

2023. godina je na svjetskim financijskim tržištima obilježena sljedećim događajima:

* Globalni gospodarski rast se pokazao otpornijim od očekivanja. Snažna potrošnja stanovništva podržana visokim razinama zaposlenosti i akumuliranom štednjom zajedno sa ekspanzivnom fiskalnom politikom, uspjela je bitno umanjiti negativne posljedice jednog od najoštrijih ciklusa zaoštravanja monetarne politike. Posebno impresivan rezultat je ostvarilo američko gospodarstvo koje je uz ubrzanje gospodarskog rasta od preko 3% uspjelo prepoloviti prosječnu stopu inflacije s 8% na 4%. U eurozoni gospodarski rast je bitno usporio najviše pod utjecajem stagnacije njemačke ekonomije. Kineski je gospodarski oporavak, zbog suzdržanosti potrošača i krize na tržištu nekretnina, bio slabiji od očekivanja.
* Pod utjecajem normalizacije globalnih lanaca opskrbe, pada cijena sirovina te restriktivnih monetarnih politika središnjih banaka, došlo je do snažnog smanjenja stopa inflacije u vodećim gospodarstvima. Stope opće inflacije prepolovile su se u odnosu na 2022. godinu, ali su i dalje bitno iznad ciljanih razina središnjih banaka. Stope temeljne inflacije, koje isključuju cijene energije i hrane, bilježe bitno manje smanjenje zbog i dalje prisutnog rasta plaća i cijena u uslužnom sektoru.
* Prema trenutnoj komunikaciji guvernera vodećih središnjih banaka, u 2023. godini dostignut je vrhunac ciklusa povećanja kamatnih stopa. Vodeće kamatne stope u eurozoni su na razini 4,00%-4,50%, dok su u SAD-u na razini 5,25%-5,50
* Pojačana volatilnost obilježila je kretanja na tržištima obveznica u 2023. godini. Prvi dio godine obilježio je pritisak na rast prinosa na obveznice kraćeg dospijeća uslijed aktivnog ciklusa povećanja vodećih kamatnih stopa od strane ECB-a i FED-a. Treće tromjesečje je donijelo pritisak na rast prinosa na obveznice dužeg dospijeća uslijed smanjenja kreditnog rejtinga SAD-a te zabrinutosti investitora oko financiranja planiranih visokih deficita. Četvrto tromjesečje je donijelo pad prinosa uslijed očekivanog početka ciklusa smanjenja kamatnih stopa tijekom 2024. godine.
* Za dionička tržišta 2023. godina bila je vrlo uspješna, iako usporavanje gospodarskog rasta, restriktivna monetarna politika i izazovna geopolitička situacija nisu poticajno okruženje. Dvoznamenkasti rast vodećih dioničkih indeksa (oko 20%) zabilježen je u Europi i SAD-u. Dionički indeks Zagrebačke burze u 2023. godini ostvario je visoki rast od 28% nadmašivši izvedbe indeksa regije srednje i istočne Europe, ali i mnogih zapadnih indeksa. Posljedica je to više pozitivnih faktora, od sentimenta na globalnim dioničkim tržištima, ulaska u euro područje i Schengen do rasta zarada domaćih kompanija.

### Prikupljanje sredstava

HEP d.d. je 30.03., 30.06., 28.09. i 28.12.2023. uplatio redovne tromjesečne rate, svaku u iznosu od 1,32 mil. eura te je u potpunosti podmirio sve dospjele obveze prema Fondu. Rate su uplaćene u skladu s novom Uredbom u iznosu roku i načinu uplate sredstava za financiranje razgradnje i zbrinjavanje radioaktivnog otpada i istrošenog nuklearnog goriva NE Krško (NN 156/22) koja je stupila na snagu 1.1.2023.

### Investiranje sredstava

Tijekom 2023. godine izvršene su 164 kupoprodajne transakcije vrijednosnim papirima u iznosu od 72,1 mil. eura kako slijedi:

* **obveznice - kupnja** u ukupnom iznosu od 25,2 mil. eura (17 transakcija), te **prodaja** u ukupnom iznosu od 6,8 mil. eura (6 transakcija);
* **dionice - kupnja** u ukupnom iznosu od 1,4 mil. eura (12 transakcija) te **prodaja** u ukupnom iznosu od 5,9 mil. eura (70 transakcija);
* **fondovi - kupnja** u ukupnom iznosu od 20,3 mil. eura (46 transakcija) te **prodaja** u ukupnom iznosu od 12,5 mil. eura (13 transakcija);

Uz navedene transakcije s vrijednosnim papirima tijekom 2023. godine izvršeno je i :

* 156 transakcija oročavanja depozita u EUR i USD na rokove od 2 do 21 dana te
* 7 valutnih transakcija s valutnim parom EUR/USD.

Na dan 31. 12. 2023. valutna struktura financijskih sredstava je izgledala na sljedeći način:

* 99,20% financijske imovine je u eurima (EUR), a
* 0,80% je u američkim dolarima (USD).

## Zbrinjavanje radioaktivnog otpada

### Revizija Programa razgradnje NEK-a i Programa odlaganja RAO i ING

Tijekom 2023. godine nastavljena je izrada potpornih studija i analiza za potrebe pripreme Četvrte revizije Programa odlaganja RAO-a i ING-a iz NEK-a (PO) i Četvrte revizije Programa razgradnje NEK-a (PR) sa slijedećim aktivnostima:

* **Revizija studije o podjeli i preuzimanju RAO-a** nastalog radom, održavanjem i razgradnjom NE Krško koja je u skladu sa zaključcima sa 16. sjednice Međudržavnog povjerenstva (MDP) ugovorena 2022. godine, je završena. Nakon toga, u skladu s odlukama sa 17. sjednice MDP-a kojima je odobreno produljenje roka početka odvoza NSRAO do početka 2028. godine, u prosincu 2023. godine pokrenuta je optimizacija prijedloga podjele i odvoza operativnog NSRAO koji je nastao do kraja 2023. godine. Završetak te aktivnosti se očekuje u prvom kvartalu 2024. godine.
* Izrada **Studije procjene troškova odlaganja ING-a u duboko geološko odlagalište**, započela je u lipnju 2023. godine. Cjeloviti prijedlog studije završen je u prosincu 2023. godine, a konačna verzija se očekuje u prvom kvartalu 2024. godine.
* Izrada **Studije procjene troškova odlaganja ING-a u duboke bušotine (DBD**) započela je u srpnju 2023. godine. Cjeloviti prijedlog studije završen je u prosincu 2023. godine, a konačna verzija se očekuje u prvom kvartalu 2024. godine.
* U kolovozu 2023. godine započela je izrada **Razvojno-istraživačkog programa (RD&D program)** za zajedničko odlaganje ING-a i visokoradioaktivnog otpada (VRAO) u duboko geološko odlagalište u Hrvatskoj ili Sloveniji. Izrada Programa je u tijeku, a cjeloviti prijedlog se očekuje u travnju 2024. godine.
* Krajem 2023. godine započela je izrada **Revizije studije određivanja diskontne stope za potrebe izračuna diskontiranih troškova**, te potrebnih prinosa Fonda i anuiteta koje HEP treba uplaćivati u Fond za potrebe financiranja razgradnje i zbrinjavanja RAO-a i ING-a iz NEK-a. Dokument će biti dovršen u prvom kvartalu 2024.
* Započeta je izrada dokumenta **4. Revizije Programa odlaganja**, nacrt dokumenta biti će gotovo u drugom kvartalu 2024.

Konačni prijedlog **Programa razgradnje NEK** i popratnih studija završen je u prosincu 2023. godine.

Napredak aktivnosti na izradi 4. revizije PR i PO te provedbi aktivnosti koje su proizašle iz 3. revizije navedenih programa pratilo je Koordinacijski odbor (KO) kojeg je imenovalo Međudržavno povjerenstvo (MDP) za praćenje provedbe Međudržavnog ugovora. U 2023. održano je 6 sastanaka koordinacijskog odbora, predstavnika NEK-a i stručnih organizacija iz Hrvatske (Fond) i Slovenije (ARAO) zaduženih za zbrinjavanje RAO.

### Provedba Nacionalnog programa i Strategije

Međunarodna agencija za atomsku energiju (IAEA) razvila je projekt ARTEMIS (*Integrated Expert Peer Review Service for Radioactive Waste and Spent Fuel Management, Decommissioning and Remediation Programmes*) koji omogućuje nezavisni i transparentni stručni pregled nacionalnih programa zbrinjavanja radioaktivnog otpada i iskorištenog goriva, te razgradnje nuklearnih elektrana, uključivo i nezavisni pregled u skladu s obvezama iz članka 71. Zakona o radiološkoj i nuklearnoj sigurnosti kojim su prenesene obveze iz članka 14. stavka 3. Direktive 2011/70/Euratom.

ARTEMIS Misija u Hrvatskoj je održana od 11. do 19. lipnja 2023. godine, a Fond je bio domaćin misije. Misija je obuhvatila sve aspekte i teme vezane za zbrinjavanje radioaktivnog otpada, a temeljila se na IAEA-inim sigurnosnim standardima, tehničkim smjernicama i međunarodnim dobrim praksama. U završnom izvješću Artemis tima dano je 11 preporuka i 5 prijedloga, od kojih se 4 odnose na rad Fonda.

Prijedlog se odnosi na potrebu razmatranja alternativnih strategija skladištenja otpada u slučaju da odlagalište NSRAO ne bude spremno u trenutku kada je Hrvatska obvezna preuzeti preostali dio otpada iz NE Krško, a preporuka na potrebu dovršetka definiranja kriterija prihvatljivosti za prihvat radioaktivnog otpada (WAC) za skladišta na lokaciji Čerkezovac i pravovremenu dostavu regulatoru na odobrenje kako bi se omogućio prihvat i sigurno skladištenje paketa otpada. Također, predloženo je da Fond razmotri reviziju terminskih planova kako bi se osiguralo dovoljno vremena za izradu sigurnosne procjene na razini detalja potrebnih za podnošenje zahtjeva za lokacijsku dozvolu za Centar za zbrinjavanje RAO-a i regulatorni pregled iste.

U dijelu vezanom za Izgradnju kapaciteta za zbrinjavanje radioaktivnog otpada i istrošenog nuklearnog goriva (stručnost, obuka, vještine), Fondu je preporučeno da bi trebao kontinuirano evaluirati potrebe za ljudskim resursima kako bi kratkoročno i dugoročno osigurao ispunjavanje svojih odgovornosti za sigurno zbrinjavanje RAO-a i ING-a.

Fond bi trebao razviti plan za zapošljavanje i zadržavanje osoblja te održavanje kompetencija kroz obuke i/ili istraživanje, razvoj i demonstracije. Taj plan trebao bi biti usklađen s potrebama i ciljevima programa zbrinjavanja RAO-a.

### Uspostava Centra za zbrinjavanje RAO-a

Sukladno obvezama iz Zakona o Fondu, Zakona o radiološkoj i nuklearnoj sigurnosti (NN 141/13, 39/15, 130/17, 118/18 i 21/22), Strategije zbrinjavanja radioaktivnog otpada, iskorištenih izvora i istrošenoga nuklearnog goriva (NN 125/14) i Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2025. godine s pogledom do 2060. godine), u 2023. godini nastavljena je provedba aktivnosti na poslovima ishođenja dozvola za izgradnju Centra za zbrinjavanje radioaktivnog otpada na lokaciji Čerkezovac na Trgovskoj gori.

Unutar Sektora za pripremu Programa razgradnje i odlaganja i provedbu Strategije osnovana je posebna organizacijska jedinica Centar za zbrinjavanje radioaktivnog otpada, čime je organizacijska struktura u potpunosti usklađena sa Zakonom o Fondu.

Nastavno na istražne radove na lokaciji koji su dovršeni krajem ožujka, u drugom kvartalu 2023. godine provedeni su dodatni istražni radovi za upravnu zgradu Centra, čiji je smještaj unutar lokacije Centra definiran naknadno na preporuku projektanata, tvrtke IDOM iz Španjolske.

Radi provedbe dodatnih istražnih radova razminirano je dodatnih 10.000 m2 središnjeg skladišnog dijela bivšeg VSK Čerkezovac i potrebnih koridora za smještaj upravne zgrade Centra, a u prosincu 2023. je u organizaciji Centra za razminiranje započelo razminiranje preostalih minski sumnjivih površina i izvan obuhvata Centra što će rezultirati time da će cijela Trgovska gora biti očišćena od mina do kraja 2024. godine.

U sklopu aktivnosti provedbe Grupe 3 (Usluge izrade projektne dokumentacije, sigurnosnih analiza i studije utjecaja na okoliš za potrebe uspostave Centra) dovršena je studija izvodljivosti s procjenom troškova izgradnje i upravljanja. Također, u sklopu provedbe postupka prethodne ocjene prihvatljivosti zahvata na ekološku mrežu, Ministarstvo gospodarstva i održivog razvoja utvrdilo je da je planirani zahvat prihvatljiv za ekološku mrežu te da za zahvat Centra nije potrebno izraditi glavnu ocjenu prihvatljivosti zahvata na ekološku mrežu. Nadalje, proveden je postupak za izdavanje upute o sadržaju studije o utjecaju na okoliš u kojem je sudjelovala sva zainteresirana javnost. Postupak izdavanja upute je uključivao i prekogranične konzultacije sa susjednom Bosnom i Hercegovinom. Temeljem mišljenja, primjedbi i prijedloga javnosti i zainteresirane javnosti te očitovanja Fonda na ista, Ministarstvo gospodarstva i održivog razvoja je početkom rujna 2023. godine objavilo Uputu o sadržaju Studije o utjecaju zahvata na okoliš za Centar.

Od ostalih aktivnosti u sklopu Grupe 3, započela je izrada idejnog projekta za ishođenje lokacijske dozvole i sigurnosnih analiza. S obzirom na utvrđene neusklađenosti između geodetskog snimka lokacije dijela Centra za smještaj ulaznog platoa (geodetska podloga za projektiranje) i stvarno utvrđenog stanja konfiguracije terena na lokaciji, ugovoreno je dodatno geodetsko snimanje terena buduće lokacije upravne zgrade Centra.

U svrhu definiranja ulaznih podataka Sigurnosne studije kao i ulaznih konstrukcijskih parametara, izrađen je elaborat za procjenu utjecaja seizmičkih događaja na betonske spremnike (RCC), koji je dao korisne podatke za poboljšanje protupotresne stabilnosti pri projektiranju i skladištenju betonskih kontejnera.

U lipnju 2023. godine nadograđena je postojeća postaja za uzorkovanje zraka na lokaciji Centra za zbrinjavanje radioaktivnog otpada ugradnjom NaI(Tl) senzora za monitoring u realnom vremenu. Nadogradnja omogućuje direktan monitoring koncentracije aktivnosti gama emitera u zraku, brzine doze i spektra, te online analizu i identifikaciju izotopa, što do sada nije bilo moguće. Navedena postaja dio je nacionalnog sustava pravodobnog upozoravanja na nuklearnu nesreću (SPUNN).

U kolovozu 2023. godine Geofizički odsjek Prirodoslovno-matematičkog fakulteta završio je Izvješće o radu mreže seizmografa i akcelerografa Centra za zbrinjavanje radioaktivnog otpada. Lokalnu mrežu čine tri seizmografske postaje, od kojih je jedna smještena na lokaciji Centra, a preostale dvije u Rujevcu, odnosno Pobrđanima.

### Zbrinjavanje radioaktivnog otpada nastalog na području Republike Hrvatske

U 2023. godini Fond je započeo aktivnosti na izradi podloga za projekt tehničke suradnje s Međunarodnom agencijom za nuklearnu energiju (IAEA) koji se odnosi na zbrinjavanju institucionalnog RAO-a. Cilj ove aktivnosti je pregled stanja vezano za radioaktivne gromobrane u Republici Hrvatskoj te definiranje tehničko-tehnoloških i ljudskih resursa kao i financijskog okvira za potrebe projekta tehničke suradnje s IAEA-om u cilju uklanjanja radioaktivnih gromobrana koji su još uvijek u javnoj upotrebi.

### Preuzimanje NSRAO-a iz NE Krško

U 2023. godine dovršen je pregovarački postupak bez prethodne objave za uslugu odvoza, karakterizacije, skladištenja, kondicioniranja i povrata 617 bačava NSRAO-a iz NE Krško. Postupak je proveden do faze donošenja odluke o odabiru izvođača. Time je omogućena provedba prve faze preuzimanja NSRAO-a iz NE Krško (cca 200 m2) prema zaključcima 16. sjednice MDP-a (održane u travnju 2022. godine u Rijeci). U prvoj fazi postupka, krajem ožujka, pristigle su dvije ponude, nakon čega se pristupilo usklađivanju ugovora i tehničkih specifikacija s oba ponuditelja. Konačne ponude pristigle su 11. kolovoza.

Za potrebe prijevoza 617 D6 bačvi iz NE Krško do postrojenja za kondicioniranje i skladištenje Fond je u drugom tromjesečju pokrenuo nabavu 14 transportnih kontejnera. Ponude su pristigle 25. kolovoza. Do kraja rujna postupak nabave je proveden do faze donošenja odluke o odabiru izvođača.

Nakon što je na 17. sjednici MDP-a održanoj početkom listopada zaključeno da više nema potrebe za provedbom prve faze odvoza NSRAO-a (izvoz D6 bačava u treću zemlju), Fond je donio odluku o poništavanju oba natječaja.

Tijekom 1. tromjesečja Fond je sudjelovao u postupcima nabave usluge odvoza i razgradnje i zbrinjavanja starih parogeneratora te obrade (spaljivanja) primarnih smola koje provodi NEK kako bi se oslobodio dio prostora za RAO u postojećim skladištima elektrane. Za razgradnju i zbrinjavanje parogeneratora je pristigla jedna ponuda. NEK je samostalno pokrenuo izradu transportne studije koja je dala procjenu potrebnih zahvata u prometnu infrastrukturu kako bi se omogućio prijevoz parogeneratora do luke Koper. NEK je također proveo nabave za uzimanje briseva i analize uzoraka kojima će se utvrditi razina kontaminacije parogeneratora. Konačna odluka o eventualnom izvozu parogeneratora bit će donesena u 2024.

U cilju redukcije volumena RAO u NEK-u, proveden je i postupak javne nabave spaljivanja primarnih smola. Dobivena je jedna ponuda koja nije bila u skladu sa zahtjevima natječajne dokumentacije, te je nabava poništena. Zaključeno je da će se najprije izraditi studija izvodljivosti u okviru koje bi se provela probna obrada na manjem uzorku otpada kako bi se potvrdila izvodljivost predloženog koncepta zbrinjavanja.

### Domaća i međunarodna stručna suradnja

Najveći dio edukacije i razmjene iskustava i dobrih praksi provodio se kroz sudjelovanje na sastancima, radionicama i tečajevima organiziranim u okviru nacionalnih, regionalnih i međunarodnih projekata, stručnih radnih grupa i foruma te on-line tečajeva IAEA i OECD-ove Agencije za nuklearnu energiju (NEA). Između ostalog, predstavnici Fonda sudjelovali su 2023. na Generalnoj konferenciji IAEA, izvještajnom sastanku o provedbi IAEA Konvencije o nuklearnoj sigurnosti, tehničkim sastancima IAEA mreže za podzemne istraživačke laboratorije (URF), godišnjem sastanku EURAD (*European Partnership in radioactive waste management)* Programa te Drugom interdisciplinarnom istraživačkom simpoziju u Berlinu (SafeND).

Početkom lipnja predstavnici Fonda sudjelovali su na godišnjoj konferenciji Bugarskog nuklearnog društva gdje je dogovorena suradnja s bugarskom organizacijom za zbrinjavanje RAO (DPRAO) vezano uz mogućnost uspostave proizvodnje betonskih kontejnera u RH. U rujnu je organiziran posjet Bugarskom skladištu NSRAO-a na lokaciji NE Kozloduy kao i lokaciji budućeg nacionalnog odlagališta NSRAO-a Radiana u cilju prikupljanja informacija o svojstvima betonskih RCC kontejnera i njihovom skladištenju i odlaganju.

U okviru ERDO udruge nastavljena je suradnja Fonda s organizacijama odgovornim za zbrinjavanje radioaktivnog otpada i istrošenoga nuklearnog goriva iz drugih zemalja na iznalaženju mogućih zajedničkih rješenja i zajedničkoj provedbi projekata. U predmetnom razdoblju održana su tri sastanka, završeni su zajednički projekti pokrenuti tijekom 2021-2022, a pokrenuti novi u suradnji s OECD - NEA, Generalnim direktorattom za energiju Europske komisije (DG-ENER) u okviru EURAD-2 Programa te s Direktoratom za energiju Sjedinjenih Američkih Država (US DoE).

Od prosinca 2023. godine Fond je uključen u *Club of Agencies* (CoA), neformalnu udruženje europskih organizacija odgovornih za zbrinjavanje radioaktivnog otpada te je predstavnik Fonda sudjelovao na 74. sastanku u Luksemburgu. CoA je osnovana prije 37 godina s ciljem razmjene informacija i iskustava vezanih uz zbrinjavanje radioaktivnog otpada i istrošenoga nuklearnog goriva.

U 2023. godini intenzivno se surađivalo s Ministarstvom unutarnjih poslova (Ravnateljstvo civilne zaštite - Sektor za radiološku i nuklearnu sigurnost) prvenstveno u pripremi misije ARTEMIS, izvještavanju o provedbi Nacionalnog programa te planiranju projekata tehničke suradnje s Međunarodnom agencijom za atomsku energiju.

## Odnosi s javnošću

### Socijalno-gospodarski aspekti razvoja lokalne zajednice

Kako bi se izradile smjernice za ostvarivanje napretka i postigla maksimalna iskoristivost financijske podrške lokalnoj zajednici, Fond je i u 2023. dio svojih resursa usmjeravao prema definiranju smjera razvoja lokalne zajednice.

U skladu s opredjeljenjem Općine Dvor za poljoprivredu kao održivi smjer razvitka, izrađena je Agroekološka studija i prezentirana stanovnicima Općine Dvor.

Tijekom veljače, ožujka, svibnja i srpnja putem agencije za odnose s javnošću provedeni su natječaji za dodjelu financijskih sredstava pčelarskim i športsko-ribolovnim udrugama iz područja Općine Dvor. Dodijeljena su sredstva za prihranu pčela i nabavu refraktometra, nabavu opreme potrebne za čišćenje i održavanje obala i natjecateljskih staza, te opreme potrebne za ribolov u iznosu od 10.600 eura.

Tijekom svibnja su Općine Dvor pogodile velike poplave, a zbog posljedica koje je poplava ostavila na pogođenom području Fond je donirao kardansku mobilnu pumpu visokog kapaciteta za ispumpavanje vode iz kuće Dobrovoljnom vatrogasnom društvu Dvor.

U sklopu suradnje sa Zavodom za javno zdravstvo Sisačko-moslavačke županije provođeni su preventivni zdravstveni programi kao što su Nacionalni program ranog otkrivanja raka debelog crijeva, besplatan mamografski pregled za sve žene s područja Općine Dvor i sl. Mamografskom pregledu se odazvala 61 žena, a održan je u Info centru o radioaktivnom otpadu u Dvoru.

### Promotivne i informativno-edukativne aktivnosti

Tijekom svibnja i srpnja snimljene su emisije „Nastajanje i zbrinjavanje radioaktivnog otpada“ i „Prihvatljivost Centra za zbrinjavanje RAO za ekološku mrežu“. Uz direktora Fonda Josipa Lebegnera u emisiji u svibnju je sudjelovao i član uprave NE Krško Saša Medaković, a u srpnju Maja Jerman Vranić iz Ekonerga. Emisije su emitirane na lokalnim TV i radio postajama.

Javnost je redovito informirana o projektu uspostave Centra za zbrinjavanje RAO putem internetskih stranica i društvene mreže Fonda, te mjesečnog izdanja Newslettera. Newsletter se objavljuje na internetskim stranicama Fonda, elektronička distribucija putem mailing liste zainteresiranih primatelja, te fizičkom distribucijom za lokalno stanovništvo u Dvoru, a tiskano izdanje je dostupno i u Info centru u Dvoru, te zubarskoj ordinaciji u Dvoru.

Fond je u travnju organizirao posjet 15-ak predstavnika lokalne zajednice Općine Dvor slovačkom odlagalištu nisko i srednje radioaktivnog otpada i skladištu institucionalnog radioaktivnog otpada Mochovce. Nakon obilaska odlagališta održan je sastanak s predstavnicima lokalne zajednice iz Slovačke na kojemu su podijeljena iskustva o suživotu s radioaktivnim otpadom i promjenama koje su se dogodile u njihovoj svakodnevnici.

U I. osnovnoj školi Petrinja u travnju je održana izložba povodom Svjetskog dana obnovljivih izvora energije. Svoj doprinos izložbi Fond je dao ustupivši edukativne i promotivne materijale. Na izložbi su predstavljeni radovi učenika 8. razreda i učenika dodatne nastave iz geografije. Učenici su izradili plakate i makete solarne elektrane, vjetroelektrane i nuklearne elektrane.

U organizaciji Udruge maratonaca Sisačko-moslavačke županije „Heroji nikad ne umiru“, a pod pokroviteljstvom Fonda je održan Prvi polumaraton Dvor-Čerkezovac. Tom prigodom Fond je omogućio da se dio utrke održava na lokaciji Čerkezovac. U utrci je sudjelovalo 36 natjecatelja iz raznih dijelova Hrvatske, ali i iz susjedne BiH.

Od lipnja 2023. godine organiziraju se obilasci lokacije Čerkezovac za zainteresiranu javnost. Obilasci se održavaju jednom mjesečno, ovisno o prijavama posjetitelja.

U studenom su učenici Eko grupe iz Osnovne škole Dvor u organizaciji Fonda posjetili pogon za proizvodnju i preradu ljekovitog bilja Suban d.o.o. u Strmcu Samoborskom.

Tijekom 2023. godine završeni su video materijali, animacije, ilustracije i fotografije o provedenim istraživačkim radovima na lokaciji Centra, te su redovito objavljivani na web stranicama i društvenoj mreži Fonda.

U 2023. godini izrađena je Komunikacijska strategija za razdoblje od 2023. do 2025. godine.

### Info centri

Tijekom prvog polugodišta redovno su održavana predavanja za lokalnu javnost u suradnji sa Zavodom za javno zdravstvo Sisačko-moslavačke županije. Teme predavanja bile su bolesti koje prenose krpelji, debljina kao faktor rizika i Nacionalni programi otkrivanja raka, pravilna prehrana, antropozoonoza, bolesti koje prenose komarci, uloga pravilne prehrane u sprječavanju nastanka kroničkih nezaraznih bolesti, bolesti ovisnosti i polenozi.

U ožujku je Eko grupa iz Osnovne škole Dvor posjetila Info centar.

Krajem 2023. godine Fond je krenuo s organiziranim obilascima Info centra u Dvoru za osme razrede osnovnih škola s područja Sisačko-moslavačke županije. Prva dva posjeta organizirana su u studenom za učenike Osnovne škole Dvor i Osnovne škole Vladimir Nazor iz Topuskog. Edukacija osnovnoškolskog uzrasta o radioaktivnom otpadu proizlazi iz smjernica Nacionalnog programa zbrinjavanja RAO, ING i iskorištenih izvora.

Info centar u Dvoru od njegova otvaranja posjetilo je 418 registriranih posjetitelja, od čega njih 327 u 2023. godini.

U sklopu Festivala znanosti u Info centru u Zagrebu održano je predavanje na temu NEK i zbrinjavanje RAO u Republici Hrvatskoj. Predavanju i obilasku Info centra su prisustvovali učenici Srednje škole Nikola Tesla, Prirodoslovne škole Vladimir Prelog iz Zagreba i XI. gimnazije iz Zagreba.

### Praćenje i analiza medija

Kontinuirano su praćene i analizirane medijske objave, održavana je komunikacija s medijima i pružani su odgovori na postavljana pitanja novinara i zainteresiranih građana. Mediji su redovito izvještavani o novostima na projektu pisanim putem, davanjem intervjua i gostovanjima u emisijama, te obilascima lokacija s novinarima i snimateljima.

Analiza medija se provodi na godišnjoj razini za hrvatske, bosansko hercegovačke i slovenske medije. Analiza pokazuje porast objava, te porast neutralnih i pozitivnih objava.

### Suradnja s BiH

U skladu s odredbama ESPOO konvencije, te prema dosadašnjim komunikacijskim aktivnostima, Fond je kontinuirano izvještavao javnost o tijeku projekta, te redovito odgovarao na sve zaprimljene upite od strane medija i predstavnika javnosti Bosne i Hercegovine. Pored toga, na 9. Izvještajnom sastanku Konvencije o nuklearnoj sigurnosti održanom u Međunarodnoj agenciji za atomsku energiju u Beču, predstavnik Fonda je sudjelovao u hrvatskoj delegaciji koja je odgovarala, između ostaloga i na niz pitanja BiH predstavnika. Seizmološkim zavodu Republike Srpske omogućeno je preuzimanje podataka s postavljenih seizmoloških postaja.

## Ostali poslovi Fonda

Izmijenjena je sistematizacija Fonda radi usklađenja s radnim procesima, zakonskim zahtjevima i budućim potrebama. Uz nekoliko manjih izmjena, osnovana je posebna organizacijska jedinica Centar za zbrinjavanje radioaktivnog otpada unutar Sektora za pripremu Programa razgradnje i odlaganja i provedbu Strategije radi usklađenja sa Zakonom o Fondu. Broj sistematiziranih radnih mjesta (38) nije se mijenjao.

Fond je definirao ciljeve kvalitete i informacijske sigurnosti prema normama ISO 9001 i ISO 27001 koji se redovito prate i koji su uključeni u poslovne procese. Također, aktivno se upravljalo rizicima i prilikama vezanim uz kvalitetu i informacijsku sigurnost te su se rizici tretirali prema njihovoj procijenjenoj razini a sve akcije poduzete za upravljanje rizicima i prilikama bile su učinkovite. Definiranjem ciljeva i upravljanjem rizicima kao i provedbom audita te ocjenom uprave (direktora Fonda) kontinuirano su se davale preporuke kako bi se integrirani sustav upravljanja kvalitetom i informacijskom sigurnošću neprekidno poboljšavao. Fond interno upravlja nesukladnostima i incidentima informatičke sigurnosti sukladno zahtjevima obje norme.

Prilikom uspostave i implementacije integriranog sustava upravljanja kvalitetom i informacijskom sigurnošću, te kroz njegovo održavanje svi djelatnici su upoznati s politikama i postupcima, ciljevima te ovlastima i odgovornostima. Također, u listopadu je proveden prvi periodički audit od strane renomirane certifikacijske kuće, koji je rezultirao potvrđivanjem i usklađivanjem certifikata integriranog sustava upravljanja kvalitetom i informacijskom sigurnošću sa zahtjevima normi ISO 9001 i ISO 27001. Certifikacijska kuća je kao rezultat provedbe eksternog audita podnijela izvještaj uz preporuke koje su analizirane unutar organizacije (nisu pronađene nesukladnosti u integriranom sustavu upravljanja).

Vlada Republike Hrvatske je na svojoj 206. sjednici od 06. travnja 2023. godine dala suglasnost na Program rada i financijski plan Fonda za 2023. godinu.

Na 220. sjednici od 25. svibnja 2023. godine Vlada Republike Hrvatske je:

* dala suglasnosti na Izmjene i dopune Statuta Fonda koje su usklađene s novim Zakonom o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (NN 21/22),
* prihvatila Izvješće o ostvarivanju programa rada i financijsko izvješće Fonda za 2022. godinu.

Na 267. sjednici Vlade Republike Hrvatske od 30. studenoga 2023. godine, na osobni zahtjev razriješena je dosadašnja članica Upravnog odbora Fonda dr.sc. Marijana Ivanov, a novom je članicom Upravnog odbora imenovana dr.sc. Dora Naletina, kao neovisna stručnjakinja iz područja financija.

U 2023. godini održano je ukupno 13 sjednica Upravnog odbora.

# Financijski pokazatelji

## Financijski prihodi i rashodi

Na temelju priljeva sredstava od HEP-a te financijskih aktivnosti unutar Sektora za upravljanje financijskom imovinom i za poslovnu podršku tijekom 2023. godine, ostvareni su financijski prihodi i rashodi Fonda sukladno sljedećoj tablici:

Tablica 1 – Financijski rezultat



Gledano po pojedinačnim stavkama, najveći doprinos prihodima od kapitalnih dobitaka je stigao od sljedećih pozicija:

* dionice – HPB d.d. +4,3 mil. eura, Podravka d.d. +1,9 mil. eura, Končar d.d. +1,2 mil. eura, Nova Ljubljanska banka d.d. +0,9 mil. eura, Zagrebačka banka d.d. +0,9 mil. eura;
* investicijski fondovi – Three Seas Fund +1,5 mil. eura, Intercapital SEE Equity +0,8 mil. eura, ASEF +0,6 mil. eura, INVESCO EURO STOXX 50 +0,4 mil. eura;
* obveznice – H247E +1,4 mil. eura, CROATI 3 03/11/25 +0,9 mil. eura, CROATI 3 03/20/27 +0,9 mil. eura, H403E +0,9 mil. eura;

Prihodi od kamata iznose 8,0 mil. eura i odnose se na prihode od kamata po obveznicama (7,2 mil. eura) te na prihode od kamata po depozitima i novčanim računima (0,8 mil eura).

Ostali financijski prihodi iznose 1,7 mil. eura i u najvećoj mjeri se odnose na primljene dividende.

Financijski rashodi iznose 4,1 mil. eura (90% realizacije cjelokupnog plana za 2023. godinu), od čega izdvajamo gubitke od ulaganja u inverzne fondove SQQQ (-1,8 mil. eura) i BXX (-0,4 mil. eura).

Važno je napomenuti da se radi o nerealiziranim gubicima od ulaganja u vrijednosne papire, odnosno o gubicima koji nisu nastali kao posljedica prodajnih transakcija već kao posljedica korekcije tržišnih cijena.

## RAO i ostali rashodi

U sljedećoj tablici se daje pregled RAO i ostalih rashoda:

Tablica 2 – RAO i ostali rashodi



Ukupni RAO i ostali rashodi tijekom 2023. godine iznosili su 2,8 mil. EUR, a najznačajnije stavke su sljedeće:

* troškovi plaća i naknada radnicima – 1,1 mil. EUR, što predstavlja 96% realizacije plana,
* rashodi za RAO usluge – 0,9 mil. EUR, što predstavlja 76% realizacije plana. Najveći dio rashoda za RAO usluge odnosi se na:
  + intelektualne usluge – 390.000 EUR, što se najvećim dijelom odnosi na analize mogućnosti transporta, karakterizacije, obrade i kondicioniranja D6 bačava kao pripremu za natječaj za odvoz D6 bačava, pravne usluge za prekograničnu suradnju prilikom izrade studije utjecaja na okoliš, potporne studije za 4. reviziju Programa odlaganja RAO i ING iz NEK-a, suradnju za potrebe odnosa s javnošću te određeni broj manjih studija,
  + ostale usluge – 303.000 EUR, što se najvećim dijelom odnosi na usluge zaštite imovine.
* rashodi za usluge Fond – 0,4 mil. EUR, što predstavlja 61% realizacije plana. Najveći dio rashoda za usluge Fond se odnosi na najamnine i zakupnine (100.000 eura), održavanje opreme i IT podršku (71.000 eura), promidžbene usluge (71.000 eura) te odvjetničke usluge (65.000 eura).

**Naknada lokalnoj zajednici**

* U 2023. godini nije isplaćena naknada lokalnoj zajednici. Ista će se početi isplaćivati nakon donošenja Uredbe o visini naknade i načinu financiranja jedinice lokalne i područne (regionalne) samouprave na čijem području se uspostavljaju ili nalaze građevine za zbrinjavanje radioaktivnog otpada u vlasništvu Fonda.

## Neto rezultat poslovanja

Na temelju ukupnih prihoda i rashoda Fonda daje se rezultat poslovanja Fonda za 2023. godinu.

Tablica 3 – Neto rezultat poslovanja



U sljedećoj tablici dani su temeljni pokazatelji uspješnosti ulaganja sredstava Fonda odnosno ostvarenja prinosa na prosječno stanje ulaganja.

Tablica 4 - Pregled ostvarenja prinosa na prosječno stanje ulaganja



Prosječno stanje ulaganja u promatranom razdoblju izračunato je na temelju svakodnevnog stvarnog stanja financijskih sredstava tijekom 2023. godine i iznosi 374,3 mil. EUR.

Dvije su osnovne metodologije za izračun prinosa:

* Osnovna metodologija uzima u obzir neto financijski rezultat od kojega se oduzimaju ukupni rashodi Fonda. Neto prinos iznosi 7,24%.
* Prilagođena metodologija uzima u obzir neto financijski rezultat od kojega se oduzimaju samo rashodi koji se ne odnose na djelatnost zbrinjavanja radioaktivnog otpada i koji iznose 0,7 mil. EUR. Neto prinos iznosi 7,79% i metodološki je usporediv je sa izračunom prinosa u slovenskom fondu za financiranje razgradnje NE Krško.

Za usporedbu, neto prinos mirovinskih fondova u 2023. kretao se u rasponu od 4,00% (MIREX C), preko 10,19% (MIREX B), do 14,88% (MIREX A).

Pregled stanja svih pojedinačnih ulaganja iskazan je u Dodatku I. ovog izvješća.

## Bilanca stanja i neto imovina

Pregled imovine i obveza Fonda na dan 31.12.2023. iskazan je kroz sljedeću tablicu:

Tablica 5 - Pregled imovine i obveza Fonda na dan 31.12.2023.



Sa datumom 31.12.2023, Fond upravlja ukupnom imovinom u iznosu od 395,2 mil. EUR, od čega se na financijsku imovinu odnosi 392 mil. EUR, dok se na nefinancijsku imovinu odnosi 3,2 mil. EUR

Struktura **financijske imovine** na dan 31.12.2023. je slijedeća:

* 61,6% odnosi se na obveznice (na 31.12.2022. je bilo 62,8%),
* 15,6% odnosi se na dionice (na 31.12.2022. je bilo 14,8%),
* 15,4% odnosi se na investicijske fondove (na 31.12.2022. je bilo 13,8%),
* 7,3% odnosi se na depozite (na 31.12.2022. je bilo 1,8%).
* 0,1% odnosi se na novčani račun (na 31.12.2022. je bilo 6,8%).

U 2023. godini najveća ulaganja u **nefinancijsku imovinu** odnosila su se na uspostavu Centra za zbrinjavanje radioaktivnog otpada za što je u promatranom razdoblju utrošeno 528.000 EUR. Navedeni iznos utrošen je za provedbu istražnih radova za potrebe projektiranja Centra i nove lokacije Upravne zgrade, izradu projektne dokumentacije (idejnog projekta, analize sigurnosti i studije utjecaja na okoliš), isporuku, postavljanje i puštanje u rad NaI senzora, te poslove razminiranja za potrebe istraživanja i mjerenja.

Tablica 6 - Pregled ulaganja u nefinancijsku imovinu tijekom 2023. godine



# Zaključak

Na globalnim i domaćim financijskim tržištima 2023. godina protekla je u volatilnom okruženju. Iako očekivanja s početka godine nisu bila obećavajuća, kombinacija boljeg gospodarskog rasta, rasta produktivnosti implementacijom umjetne inteligencije te očekivanog početka ciklusa smanjenja kamatnih stopa u 2024. godini omogućili su rast cijena dionica i obveznica. Dionički indeks Zagrebačke burze Crobex u 2023. godini ostvario je visoki rast od 28% nadmašivši izvedbu indeksa regije srednje i istočne Europe, ali i mnogih zapadnih indeksa.

Uslijed svega navedenoga, Fond je u 2023. godini ostvario neto rezultat u iznosu od 32,4 mil. EUR, odnosno prinos od 7,79%. Za usporedbu, neto prinos mirovinskih fondova je bio u rasponu od 4,00% (MIREX C), preko 10,19% (MIREX B), do 14,88% (MIREX A).

U okviru priprema 4. Revizije programa razgradnje NEK i Programa odlaganja RAO-a i ING-a NEK-a u suradnji s ARAO, pokrenuta je izrada svih potpornih studija potrebnih za njenu izradu. Za potrebe provedbe 1. faze preuzimanja NSRAO iz NEK-a provedeni su postupci javnih nabava odvoza 20% RAO iz NEK u treću zemlju i isporuku transportnih kontejnera potrebnih za prijevoz, ali su temeljem odluke Međudržavnog povjerenstva natječaji poništeni zbog pomaka roka za preuzimanje NSRAO iz NEK na početak 2028. godine. Nastavljena je suradnja između Fonda i NEK-a na provedbi postupaka razgradnje i zbrinjavanja starih parogeneratora i spaljivanja otpadnih ionskih smola.

U lipnju 2023. u Hrvatskoj je boravila ARTEMIS misija. ARTEMIS je u 10 dana razmotrio sve aspekte i teme vezane za zbrinjavanje RAO. U završnom izvješću misije, međunarodni tim je dao 11 preporuka i 5 prijedloga, od kojih se 2 preporuke i 2 prijedloga odnose na rad Fonda.

U 2023. godini usvojene su izmjene Statuta i internih pravilnika Fonda temeljem kojih je uspostavljen Centar za zbrinjavanje radioaktivnog otpada kao ustrojstvena jedinica Fonda. Vezano uz pripremu dokumentacije za izgradnju Centar za zbrinjavanje radioaktivnog otpada na lokaciji Čerkezovac, na zahtjev projektanata izvedeni su dodatni istražni radova za potrebe projektiranja upravne zgrade, a za tu svrhu provedeno je i razminiranje površine od 10.000 m2. U sklopu provedbe aktivnosti Grupe 3, izrađena je studija izvodljivosti, a u izradi su idejni projekt, sigurnosne analize i studija utjecaja na okoliš. U sklopu izrade studije utjecaja na okoliš ishođeno je rješenje Ministarstva gospodarstva i održivog razvoja o prihvatljivosti zahvata za ekološku mrežu i uputa o sadržaju studije utjecaja zahvata Centra na okoliš. Uputa o sadržaju je ishođena nakon provedenog postupka *scopinga* u kojemu su prikupljena mišljenja, primjedbe i prijedlozi nadležnih tijela, javnosti i zainteresirane javnosti, prekograničnih konzultacija s Bosnom i Hercegovinom te očitovanja Fonda.

Javnost je redovito izvještavana o tijeku projekta uspostave Centra putem internetskih stranica i društvenih mreža Fonda, lokalnih i nacionalnih medija, te objavljivanjem i dostavom Newslettera.

U skladu s opredjeljenjem Općine Dvor za poljoprivredu kao održivi smjer razvitka, izrađena je Agroekološka studija i prezentirana stanovnicima Općine Dvor.

Tijekom godine provedeni su natječaji za dodjelu sredstava pčelarskim i ribolovnim udrugama s područja Općine Dvor. Nakon velikih svibanjskih poplava Fond je donirao kardansku mobilnu pumpu visokog kapaciteta za ispumpavanje vode iz kuće Dobrovoljnom vatrogasnom društvu Dvor.

Proveden je niz informativnih aktivnosti s ciljem uspostavljanja i održavanja komunikacije s lokalnom zajednicom, kao što su studijska putovanja, sufinanciranje različitih zdravstvenih programa na području Općine Dvor, produkcija i plasman emisija i članaka o tematici projekta, itd. Sredinom godine pokrenuti su i organizirani obilasci lokacije Centra za sve zainteresirane posjetitelje.

# Dodatak I – Pregled ulaganja u financijsku imovinu

Tablica 7 - Pregled pozicija u dionicama



Tablica 8 - Pregled pozicija u investicijskim fondovima



Tablica 9 - Pregled pozicija u obveznicama



# Dodatak II – popis kratica

|  |  |
| --- | --- |
| ARAO | Slovenska agencija za radioaktivni otpad |
| BiH | Bosna i Hercegovina |
| Centar | Centar za zbrinjavanje radioaktivnog otpada u skladu sa Strategijom zbrinjavanja radioaktivnog otpada, iskorištenih izvora i istrošenoga nuklearnog goriva (Centar za zbrinjavanje RAO) |
| CoA | Club of Agencies |
| CROBEX | Indeks Zagrebačke burze |
| DBD | Deep Borehole Disposal Project |
| DPPR | Državni plan prostornog razvoja |
| ECB | Europska središnja banka |
| ERDO | European Repository Development Organisation |
| ESB | Europska središnja banka |
| EUR | Euro |
| Euro Stoxx 50 | Burzovni indeks koji prati kretanje cijena 50 dionica iz 11 država članica Eurozone |
| FED | Sustav federalnih rezervi |
| Fond | Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (kraće: Fond za financiranje razgradnje NEK) |
| Grupa 3 | Usluge izrade projektne dokumentacije, sigurnosnih analiza i studije utjecaja na okoliš za potrebe uspostave Centra za zbrinjavanje radioaktivnog otpada |
| HEP | Hrvatska elektroprivreda d.d. |
| IAEA | Međunarodna agencija za atomsku energiju (International Atomic Energy Agency) |
| II | iskorišteni izvori |
| ING | istrošeno nuklearno gorivo |
| IRAO | institucionalni radioaktivni otpad |
| IRB | Institut Ruđer Bošković |
| ISO 9001 | sustav upravljanja kvalitetom |
| ISO 27001 | sustav upravljanja informacijskom sigurnošću |
| KO | Koordinacijski odbor |
| MDP | Međudržavno povjerenstvo |
| Međudržavni ugovor | Ugovor između Vlade Republike Hrvatske i Vlade Republike Slovenije o uređenju statusnih i drugih pravnih odnosa vezanih uz ulaganje, iskorištavanje i razgradnju Nuklearne elektrane Krško (Bilateralni ugovor, Ugovor) (Zakon o potvrđivanju ugovora, Narodne novine - Međudržavni ugovori br. 9/02) |
| mil. | milijun |
| MMF | Međunarodni monetarni fond |
| NDAP | Nuclear Decommissioning Assistance Programmes Committee |
| NE | nuklearna elektrana |
| NEA | Nuclear Energy Agency |
| NEK | Nuklearna elektrana Krško (NE Krško) |
| NSRAO | nisko i srednje radioaktivni otpad |
| OECD | *Organisation for Economic Co-operation and Development* |
| OIB | Osobni identifikacijski broj |
| MBS | Matični broj subjekta |
| PO | Program odlaganja RAO-a i ING-a iz NEK-a |
| PR | Program razgradnje NEK-a |
| Program razgradnje i odlaganja | Program razgradnje Nuklearne elektrane Krško i Programu odlaganja radioaktivnog otpada i istrošenoga nuklearnog goriva |
| RAO | radioaktivni otpad |
| RD&D | Razvojno istraživački i demonstracijski program |
| RH | Republika Hrvatska |
| RW | Radioactive Waste |
| S&P 500 | Burzovni indeks koji prati 500 najvećih tvrtki u Sjedinjenim Američkim Državama |
| SAD | Sjedinjene Američke Države |
| SafeND | Interdisciplinarni istraživački simpozij |
| SEE | Southeast Europe |
| SPUNN | Sustav pravodobnog upozoravanja na nuklearnu nesreću |
| Strategija | Strategija zbrinjavanja radioaktivnog otpada, iskorištenih izvora i istrošenog nuklearnog goriva (kraće: Strategija zbrinjavanja RAO-a, II-a i ING-a) (Narodne novine br. 125/14) |
| USD | Američki dolar |
| Zakon o Fondu | Zakon o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (NN 107/07 i 21/22) |
| WAC | Kriteriji prihvata otpada |

# Dodatak III – popis tablica i grafikona

[Tablica 1 – Financijski rezultat 15](#_Toc158991958)

[Tablica 2 – RAO i ostali rashodi 16](#_Toc158991959)

[Tablica 3 – Neto rezultat poslovanja 18](#_Toc158991960)

[Tablica 4 - Pregled ostvarenja prinosa na prosječno stanje ulaganja 18](#_Toc158991961)

[Tablica 5 - Pregled imovine i obveza Fonda na dan 31.12.2023. 19](#_Toc158991962)

[Tablica 6 - Pregled ulaganja u nefinancijsku imovinu tijekom 2023. godine 20](#_Toc158991963)

[Tablica 7 - Pregled pozicija u dionicama 23](#_Toc158991964)

[Tablica 8 - Pregled pozicija u investicijskim fondovima 24](#_Toc158991965)

[Tablica 9 - Pregled pozicija u obveznicama 25](#_Toc158991966)